[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.11.2007

COM(2007) 662 τελικό

2007/0239 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 533/2004 του Συμβουλίου για τη σύναψη εταιρικών σχέσεων στο πλαίσιο της διαδικασίας σταθεροποίησης και σύνδεσης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη σύνοδό του στις 15-16 Δεκεμβρίου 2005, το Ευρωπαϊκό Συμβούλιο αποφάσισε να χορηγήσει στην Πρώην Γιουγκοσλαβική Δημοκρατία της Μακεδονίας το καθεστώς της υποψήφιας χώρας. Αυτό είχε ως αποτέλεσμα την αλλαγή της ονομασίας της εταιρικής σχέσης με την Πρώην Γιουγκοσλαβική Δημοκρατία της Μακεδονίας, που καθιερώθηκε με βάση τον κανονισμό (ΕΚ) αριθ. 533/2004 του Συμβουλίου, από "ευρωπαϊκή εταιρική σχέση" σε "εταιρική σχέση για την προσχώρηση", ώστε να εναρμονιστεί με την ονομασία των εταιρικών σχέσεων με τις άλλες δύο υποψήφιες χώρες, την Κροατία και την Τουρκία.

Πράγματι, για να καταστεί το μέσο των εταιρικών σχέσεων περισσότερο κατανοητό, είναι σκόπιμο να χρησιμοποιείται η ίδια ονομασία για τις εταιρικές σχέσεις με όλες τις χώρες που υπάγονται στο ίδιο καθεστώς στο πλαίσιο της διαδικασίας προσχώρησης. Κάτι τέτοιο είναι σύμφωνο με το κείμενο του εγγράφου στρατηγικής του 2005 που αφορά τη διεύρυνση.

Η πρόταση περιέχει επίσης τροποποίηση, ώστε να ληφθεί υπόψη η ανεξαρτησία του Μαυροβουνίου.

Συνεπώς, η Επιτροπή καλεί το Συμβούλιο να εγκρίνει τη συνημμένη πρόταση κανονισμού.

2007/0239 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 533/2004 του Συμβουλίου για τη σύναψη εταιρικών σχέσεων στο πλαίσιο της διαδικασίας σταθεροποίησης και σύνδεσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 181α παράγραφος 2,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

(1) Ο κανονισμός (EΚ) αριθ. 533/2004 του Συμβουλίου, της 22ας Μαρτίου 2004, όπως τροποποιήθηκε τελευταία, για τη σύναψη ευρωπαϊκών εταιρικών σχέσεων στο πλαίσιο της διαδικασίας σταθεροποίησης και σύνδεσης[3], προβλέπει ότι θα συναφθούν εταιρικές σχέσεις με όλες τις χώρες των Δυτικών Βαλκανίων.

(2) Το Ευρωπαϊκό Συμβούλιο, κατά τη σύνοδό του στις Βρυξέλλες τον Δεκέμβριο 2005, αποφάσισε ότι η Πρώην Γιουγκοσλαβική Δημοκρατία της Μακεδονίας καθίσταται υποψήφια για προσχώρηση χώρα στην Ευρωπαϊκή Ένωση.

(3) Συνεπώς, είναι σκόπιμο να προβλεφθεί ότι, αντί για ευρωπαϊκή εταιρική σχέση, η Ευρωπαϊκή Ένωση εφαρμόζει στις σχέσεις της με την Πρώην Γιουγκοσλαβική Δημοκρατία της Μακεδονίας εταιρική σχέση για την προσχώρηση και ότι ο κανονισμός (ΕΚ) αριθ. 533/2004 τροποποιείται ανάλογα.

(4) Η Ένωση Κρατών της Σερβίας και του Μαυροβουνίου έχει πάψει να ισχύει. Για τον λόγο αυτό, είναι σκόπιμο να τροποποιηθεί ο κανονισμός, ώστε να ληφθεί υπόψη το γεγονός ότι τόσο η Σερβία όσο και το Μαυροβούνιο είναι δύο ανεξάρτητα κράτη.

(5) Ο κανονισμός αφορά τόσο τις εταιρικές σχέσεις προσχώρησης όσο και τις ευρωπαϊκές εταιρικές σχέσεις. Συνεπώς, το στοιχείο αυτό πρέπει να ληφθεί υπόψη στο σύνολο του κειμένου.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 533/2004 του Συμβουλίου τροποποιείται ως εξής:

1) Το άρθρο 1 αντικαθίσταται από το ακόλουθο κείμενο:

"Άρθρο 1

Συνάπτονται ευρωπαϊκές εταιρικές σχέσεις με την Αλβανία, τη Βοσνία-Ερζεγοβίνη, το Μαυροβούνιο και τη Σερβία, περιλαμβανομένου και του Κοσσυφοπεδίου, όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999, (στο εξής θα αναφέρονται ως "οι εταίροι"). Οι ευρωπαϊκές εταιρικές σχέσεις παρέχουν το πλαίσιο για τις προτεραιότητες οι οποίες θα προκύψουν από την ανάλυση των διαφόρων καταστάσεων των εταίρων, στις οποίες θα πρέπει να επικεντρωθούν οι προετοιμασίες για την περαιτέρω ενσωμάτωσή τους στην Ευρωπαϊκή Ένωση βάσει κριτηρίων που έχει καθορίσει το Ευρωπαϊκό Συμβούλιο και της προόδου που θα έχει επιτευχθεί στο πλαίσιο της διαδικασίας σταθεροποίησης και σύνδεσης, περιλαμβανομένων των συμφωνιών σταθεροποίησης και σύνδεσης, όπου αρμόζει, και ιδίως της περιφερειακής συνεργασίας."

2) Το άρθρο 1α αντικαθίσταται από το ακόλουθο κείμενο:

"Άρθρο 1α

Στο πλαίσιο της διαδικασίας σταθεροποίησης και σύνδεσης, συνάπτονται εταιρικές σχέσεις προσχώρησης με την Κροατία και την Πρώην Γιουγκοσλαβική Δημοκρατία της Μακεδονίας. Οι εταιρικές σχέσεις παρέχουν το πλαίσιο για τις προτεραιότητες οι οποίες θα προκύψουν από την ανάλυση της καταστάσεως σε κάθε χώρα, στις οποίες θα πρέπει να επικεντρωθούν οι προετοιμασίες για την προσχώρησή τους βάσει των κριτηρίων της Κοπεγχάγης που έχει καθορίσει το Ευρωπαϊκό Συμβούλιο και της προόδου που θα έχει επιτευχθεί στο πλαίσιο της διαδικασίας σταθεροποίησης και σύνδεσης, περιλαμβανομένων των συμφωνιών σταθεροποίησης και σύνδεσης με τις εν λόγω χώρες[4], και ιδίως της περιφερειακής συνεργασίας."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ C , , σ. .

[2] ΕΕ C , , σ. .

[3] ΕΕ L 86 της 24.3.2004, σ. 1. Κανονισμός όπως τροποποιήθηκε από τον κανονισμό (ΕΚ) αριθ. 269/2006 (ΕΕ L 47 της 17.2.2006, σ. 7).

[4] ΕΕ L 84, 20.3.2004, σ. 3. (ΕΕ L 26 της 28.1.2005, σ. 3).